28/2/2023

Hej 1j

I denne lektion skal I i den første del analysere det vi kalder et erindringssted, og det har selvfølgelig noget at gøre med det tema, som vi er i slutningen af, nemlig oplyst enevælde i DK.

Jeres opgave bliver at besvare nogle spørgsmål og I skal selv finde – de fleste – svarene på nettet. Overvej hvor I henter jeres information.

1. Hvad er et erindringssted for noget – læs teksten under billedet?
2. Hvornår er Frihedsstøtten i København fra og hvem har rejst den (betalt for den)?
3. Symbolsk betydning: Hvorfor er den blevet rejst?
   1. Gem linket til det sted hvor I fandt jeres information og gem ét citat fra dette link, som kan være med til at besvare spørgsmålet.
   2. Hvordan hænger det sammen med den oplyste enevælde?
4. Hvorfor tror I, at man ikke bare fjerner den i dag? Kan den bidrage med noget i et nutidigt perspektiv?
5. Hvorfor dukkede så mange erindringssteder i form af monumenter op i 1800-tallet?

Hilsen Esben

Et billede, der indeholder bygning, udendørs

Automatisk genereret beskrivelse Et billede, der indeholder tekst, udendørs, dag

Automatisk genereret beskrivelse

’Erindringssted’ er et relativt nyt ord i dansk sammenhæng, og museumsinspektør Inge Adriansen er kendt for at have udført omfattende forskning i erindringssteder i Danmark. Adriansen definerer erindringssteder som "et overordnet begreb om konkrete steder i form af monumenter, mindesmærker og mødepladser, hvortil der er knyttet værdi og betydning i form af navngivning, identifikation og undertiden også mindekultur (…)"

I Adriansens bog ’Erindringssteder i Danmark’ fra 2010 fokuserer hun på villede erindringssteder, dvs. erindringssteder, som er skabt med det formål at fastholde noget fortidigt i nutiden og for fremtiden. Eksempler på denne type erindringssteder kan være monumenter opstillet for store personligheder eller monumenter oprettet for at mindes døde soldater i en krig.

I Danmark ser vi en eksplosion af villede erindringssteder i tiden efter de slesvigske krige (fra 1848-1850 og 1864), hvilket Inge Adriansen forklarer med et behov i denne tidsalder for at ”at styrke statens legitimitet og fremme borgernes solidaritet". Erindringssteder er en dynamisk kategori, hvis status og betydning kan ændres i takt med forandring af gruppens behov i nutiden.

Man kan dermed undersøge et erindringssted diakront for at se, om dette erindringssted tillægges forskellig betydning i forskellige perioder. Omvendt kan et erindringssted også have forskellig betydning for forskellige grupper i samtiden, hvilket kan undersøges gennem en synkron undersøgelse.

Oversigt – analysemodel:

<https://www.arbejdermuseet.dk/wp-content/uploads/2019/12/analysemodel-til-erindringdssteder.pdf>